b"\n_START_ARTICLE_\nPere Duran i Farell\n_START_SECTION_\nBiografia\n_START_PARAGRAPH_\nFill de Josep Maria Duran i Girbau de Can Duran (Palau-solit\xc3\xa0) i de Dolors Farell i Mas. Al comen\xc3\xa7ar la guerra civil espanyola la seva fam\xc3\xadlia es va traslladar de Caldes de Montbui a Barcelona. El 1940 va aprovar el batxillerat i marx\xc3\xa0 a Madrid a estudiar enginyeria de camins. Per pagar-se els estudis va fer d'aprenent de torner i va fer classes. Es va llicenciar el 1947, data en qu\xc3\xa8 va comen\xc3\xa7ar a treballar al grup Banco Urquijo, esdevenint el primer enginyer de camins que no treballava per l'administraci\xc3\xb3 p\xc3\xbablica. Va esdevenir un home de confian\xc3\xa7a del grup del Banco Urquijo a Catalunya, ra\xc3\xb3 per la qual ocup\xc3\xa0 c\xc3\xa0rrecs executius o representatius en empreses com Hidroel\xc3\xa8ctrica de Catalunya, La Maquinista Terrestre i Mar\xc3\xadtima i Catalana de Gas i Electricitat, on hi desenvolup\xc3\xa0 una important tasca de modernitzaci\xc3\xb3._NEWLINE_El 1948 es va casar amb Montserrat Vall-llosera i Vilaplana, amb qui tindria sis fills. El 1960 va viatjar per primer cop a Alg\xc3\xa8ria, que en aquell moment estava en guerra, i es plantej\xc3\xa0 la possibilitat de portar gas natural a Catalunya des de l'\xc3\x80frica. El 5 d'octubre de 1962 Alg\xc3\xa8ria va aconseguir la independ\xc3\xa8ncia de Fran\xc3\xa7a i Duran i Farrell va entrar a formar part del nou govern del pa\xc3\xads. En els anys seg\xc3\xbcents continuaria a cavall entre Alg\xc3\xa8ria i Catalunya, on va promoure una xarxa de gasificaci\xc3\xb3._NEWLINE_El 1963 va viatjar per primer cop al Jap\xc3\xb3, pa\xc3\xads que li va fascinar i on va adquirir la seva passi\xc3\xb3 pels bonsais. Fou el promotor de Gas Natural S.A i Hifrensa (central nuclear de Vandell\xc3\xb2s), dues realitzacions noves en el camp energ\xc3\xa8tic catal\xc3\xa0._NEWLINE_Intent\xc3\xa0 la creaci\xc3\xb3 d'un h\xc3\xb2lding industrial a trav\xc3\xa9s de la Corporaci\xc3\xb3 Industrial Catalana, per\xc3\xb2 el 1973 Enagas va expropiar-li una part de la xarxa de distribuci\xc3\xb3 de Catalana de Gas, ja que el govern franquista volia evitar que el gas natural entr\xc3\xa9s a Espanya des de terres catalanes per una empresa privada. Durant el per\xc3\xadode de transici\xc3\xb3 espanyola, li foren oferts diferents c\xc3\xa0rrecs pol\xc3\xadtics, que sempre rebutj\xc3\xa0._NEWLINE_El 1982 va rebre la Creu de Sant Jordi, poc despr\xc3\xa9s va fundar l'Associaci\xc3\xb3 Catalana d'Amics del Bonsai i fou president de la junta general d'accionistes de Catalana de Gas i Electricitat des del 1984. Un any despr\xc3\xa9s, el 1985, va crear la Fundaci\xc3\xb3 Catalana de Gas._NEWLINE_El 1987 va encarregar a Maria Jos\xc3\xa9 Conde la tasca de catalogar la seva col\xc2\xb7lecci\xc3\xb3 privada d'arqueologia. El mateix any va rebre l'enc\xc3\xa0rrec de Pasqual Maragall de comissariar la reforma del MNAC, fent d'enlla\xc3\xa7 entre les diferents administracions. Fou un dels impulsors del museu tal com se'l coneix actualment._NEWLINE_Entre 1992 i 1997 presid\xc3\xad l'h\xc3\xb2lding Gas Natural SDG. Entre 1991 i 1993 fou president del Patronat del Museu Nacional d'Art de Catalunya i tamb\xc3\xa9 fou membre del Club de Roma. El 1993 deix\xc3\xa0 molts dels seus c\xc3\xa0rrecs culturals per concentrar els seus esfo\xc3\xa7os en l'expansi\xc3\xb3 de Gas Natural."